Lona se reviews: Lillie die heksie met liedjies vir peuters
Smit, Gertie(comp.) : Liedjies vir pikkies en peuters( Tafelberg, 2017)
40 Versies uit die boek Rympies vir pikkies en peuters is getoonset vir 1-3jariges. Die boek bevat ook 'n CD verwerk in saamsing-formaat met die stem van Marlie Katzke.
Onderwerpe in 20 afdelings behandel baie van die onderwerpe wat vir die kleintjies belangrik is, soos hulle lyfies, gesin, die huis, troeteldiere, speeltyd, en gesonde kos. Onderwysers en ouers wat wil saamspeel of sing, sal saam met die kinders groot pret hê.
Persoonlik sou ek vir die ouerdom seisoene , insekte, en veiligheid bv. kon uitlaat, en meer persoonlike situasies soos tande borsel, badtyd, 'n eina, ingesluit het. Ek mis ook die pa- figuur en miskien 'n ouer sussie of boetie.
'n Handige en bruikbare toevoeging tot materiaal vir die heel kleintjies.
Die illustrasies deur Astrid en Nadia Blumer gee kleur aan elke situasie.
Onder die opskrif opvoedkundige motivering word die kenmerke van kinderliedjies, vir wie dit bedoel is en hoe dit gebruik kan word, behandel.
Baie duidelik is Gertie Smit 'n ervare opvoedkundige met 'n liefde vir kinders wat hier duidelik uitgebeeld word. Hoogs aanbeveel vir tuis-en klaskamers, en biblioteke.
Knister: Lillie die heksie in Wonderland( PROTEA, 2017) Illustrasies deur Birgit Rieger.
17 titels het alreeds verskyn by PROTEA uitgewers, en met vertalings in 40 tale is die karaktertjie internasionaal baie geliefd.
Met haar gebruiklike sin vir avonture en nuuskierigheid, besluit Lillie vergesel van Hektor die drakie besoek hulle die sneeubedekte wonderland waar geheime op hul wag , want gou hoor hulle by Neutella die eekhoring dat die koning van Lente, Somer en Herfsland , koning Origano gegaan het om die bergbewoners te help, en toe nooit weer teruggekeer het nie. Daar is gepraat van groot nood, honger en ysige koue.
Ons dapper helde besluit toe om self ondersoek in te stel, Ola die Ysingwekkende heers glo daar – 'n wrede despot met geen genade of simpatie vir lewe nie. 'n Hoë muur omring die land van verskrikking, en en die twee moet by die twee hekwagte, ysbere, verby kom deur elke keer 'n raaisel op te los. Sal hulle daarin slaag om koning Origano op te spoor? Wat is werklik die situasie in hierdie ysige plek?
Goed versorgde boeke met die karaktertjie Lillie as boekmerk, en met heel aantreklike kindervriendelike illustrasies . As 'n beginnerleser eers betrokke raak by 'n reeks, is hulle baie verlig as nog 'n titel verskyn! Vir selflees of voorlees.